હમણાંનાં ઘણાં બધાં ગુજરાતી અને અંગ્રેજી છાપાંમા તળ અમદાવાદની પોળોનાં ઘરોની રચના અંગે ચર્ચાઓ આવતી હોય છે. તેમાં સોદાગરની પોળની કરુણ હોનારત તો ચર્ચામાં હોય પણ એ ઉપરાંત અમદાવાદને વર્લ્ડ હેરિટેજના નકશામાં સ્થાન મળી શકે એવી વાસ્તુકલા ધરાવતાં પોળનાં અદ્ભુત કાષ્ટ કોતરણીવાળાં ઘરો-શેરીઓનાં ચિત્રો અને એની વિશેષતાઓ વર્ણવી હોય છે. ઘણીવાર લાગે કે આ બધાં ઘર, આ પોળો મ્યુઝિયમની શ્રેણીમાં આવી જશે કે શું? પોળોની એક ગંગાજળની સંસ્કૃતિ હતી, થોડી છે, પણ વિલીયમાન થઇ રહી છે. મારો એક અમદાવાદનો મિત્ર દરિયાપુર વાડીગામની નાની મહેતા પોળમાં રહે અને એથી અમદાવાદમાં મારો પ્રવેશ એ નાની મહેતા પોળથી થયેલો, એનાં આજથી ૫૦ વર્ષ પહેલાંનાં ઘણાં ચિત્રો મન પર અંકિત છે.